赠罗浮山
甘虚庭 (Yuan)
吾闻罗浮山中人，绿樽及尽梅花魂。花间骑鲸度海门，吟诗小住江南村。诗中有时得相见，雪中何年同白战。一朝文运天门开，布衣飞上黄金台。姮娥却忌君年少，未许青云致身早。须眉半染燕山秋，万里归来风格老。我家大白清海湄，与君邂逅荷花溪。大椿庭前酌美酒，长松石上看残棋。浩歌白云动，长啸青云飞。篝灯便共谈秋雨，唤起英雄语千古。古来将相皆神仙，刘侯诸葛青云士。我愿君今重努力，天上风云生羽翼。万花立马看游龙，锦袍露染天香湿。功名得意早归来，携手三山弄明月。